text: Mislata celebra el Mes del Valencià amb obres de teatre, exposicions i tallers municipals de voluntariat lingüístic - Notícies - Ajuntament de Mislata
  Setembre torna a ser el mes clau per a la promoció de la llengua a Mislata. Just ahir s'iniciava la inscripció de la tercera campanya de Voluntariat pel Valencià mitjançant la qual s'aprèn la llengua de la forma més pedagògica; intercanviant converses i tallers entre valencianoparlants i les persones inscrites. Es tracta de "una iniciativa municipal per a conformar parelles lingüístiques i aprendre o millorar la parla de forma molt més amena i entretinguda", explica la regidora de Promoció del Valencià, Ana María Julián.
  Enguany, dos de les activitats importants són representacions teatrals en valencià. Una d'elles, és un original espectacle que el 20 de setembre arribarà al Centre Cultural per a barrejar poesies de Vicent Andrés Estellés amb trucs de màgia. És una producció de Rubén Aparisi titulada "Com el pa a l'alcavor". La representació doblegarà la seua funció per a donar cabuda als 500 alumnes de segon d' ESO de tots els instituts de Mislata.
  Una posada en escena més contemporània serà la de les actrius Maribel Casany i Esther Ayuso, amb la seua obra "Nosaltres no som de telefonar-nos". Posaran humor sobre l'escenari en clau d'igualtat de gènere. El duo actuarà de forma gratuïta per a tots els espectadors que durant aqueixa setmana arrepleguen invitacions en el Centre Cultural.
  Les activitats puntuals es completaran amb l'obertura de l'exposició Misteris Assumpcionistes, que albergarà el Centre Jove ell Mercat, narrant la transcendència de celebracions com el Misteri d'Elx, en una mostra organitzada per l'Acadèmia Valenciana de la Llengua.